b'\n_START_ARTICLE_\nBownova terapija\n_START_PARAGRAPH_\nBownova terapija (tudi Bownova tehnika, terapija Bowen, tehnika Bowen) je terapevtska tehnika fizi\xc4\x8dne manipulacije, ki spada med alternativno medicino. Prvi jo je za\xc4\x8del uporabljati Avstralec Thomas Ambrose Bowen (Tom Bowen) (1916\xe2\x80\x931982), po katerem je dobila ime._NEWLINE_Ni jasnih dokazov, da je tehnika koristen medicinski poseg in jo uvr\xc5\xa1\xc4\x8damo med psevdoznanstvene pristope.\n_START_SECTION_\nZgodovina\n_START_PARAGRAPH_\nBowen ni imel formalnega medicinskega usposabljanja, in je opisal svoj pristop kot \xc2\xbbBo\xc5\xbeji dar\xc2\xab. Sam sebe je ozna\xc4\x8dil za osteopata, leta 1981 pa se je posku\xc5\xa1al pridru\xc5\xbeiti avstralskemu registru osteopatov, vendar za naziv ni imel kvalifikacij. Do smrti je brez licence deloval kot zdravilec manualne terapije._NEWLINE_Bowen svoje tehnike nikoli ni dokumentiral, zato so po njegovi smrti izvajalci sledili razli\xc4\x8dnim interpretacijam njegovega dela. Izraz Bownova tehnika se je pojavil \xc5\xa1ele ve\xc4\x8d let po njegovi smrti. Ista tehnika se pojavlja tudi pod drugimi imeni, vklju\xc4\x8dno z: bister Bowen (ang. Smart Bowen), fascialna kinetika (ang. Fascial Kinetics), integrirana Bownova terapija (ang. Integrated Bowen Therapy), nevrostrukturna integracijska tehnika (ang. Neurostructural Integration Technique, NST), fascialna tehnnika Bowen in Bowenwork (ang. Fascial Bowen and Bowenwork). Popularizirali so jo nekateri od njegovih u\xc4\x8dencev, med drugim osteopat Oswald Rentsch, \xc4\x8digar interpretacija je postala dominantna, a ne neizpodbijana. U\xc4\x8denje tehnike v\xc4\x8dasih traja do 120 ur, obstajajo pa tudi te\xc4\x8daji za konec tedna.\n_START_SECTION_\nMetoda\n_START_PARAGRAPH_\nPrejemniki so oble\xc4\x8deni. Poseg obi\xc4\x8dajno vklju\xc4\x8duje ne\xc5\xbene kro\xc5\xbene gibe po skeletnih mi\xc5\xa1icah, kitah in vezivnem tkivu. Posebnosti terapije so minimalni fizi\xc4\x8dni posegi in premori, ki so del terapije. Zagovorniki trdijo, da ti premori omogo\xc4\x8dajo telesu, da se \xc2\xbbponastavi\xc2\xab. Ker ni jasnih dokazov, da je postopek koristen medicinski poseg, sodi med psevdoznanstvene pristope.\n_START_SECTION_\nU\xc4\x8dinkovitost\n_START_PARAGRAPH_\nLeta 2015 je ministrstvo za zdravje avstralske vlade objavilo rezultate znanstvenega pregleda alternativnih terapij, v \xc5\xbeelji ugotoviti, ali je katera od teh terapij primerna za kritje v sistemu zdravstvenega zavarovanja. Bownova tehnika je bila ena od 17 ocenjenih terapij, za katere ni bilo mogo\xc4\x8de najti jasnih dokazov o njihovi u\xc4\x8dinkovitosti. Quackwatch, spletni portal, ki se \xc2\xbbbori proti goljufijam, mitom, zmotam in neprimernemu vedenjem v zdravstvu\xc2\xab, na svojem seznamu \xc2\xbbvpra\xc5\xa1ljivih zdravljenj\xc2\xab\xc2\xa0vklju\xc4\x8duje tudi \xc2\xbbNevro-strukturno integracijsko tehniko\xc2\xab\xc2\xa0(Bownovo terapijo).'